b'\n_START_ARTICLE_\nMTV\n_START_PARAGRAPH_\nMTV (fork. for Music Television) er en tv-station, hvis sendeflade prim\xc3\xa6rt tidligere var fokuseret p\xc3\xa5 musik, s\xc3\xa5som visning af musikvideoer. I USA havde MTV sin f\xc3\xb8rste udsendelse den 1. august 1981 i New York City._NEWLINE_I dag sender MTV prim\xc3\xa6rt realityserier, genre\xc3\xa6ndringen er \xc3\xa6ndret i takt med seerm\xc3\xa5lgruppens \xc3\xa6ndrede pr\xc3\xa6ferencer. Musik sendes i dag p\xc3\xa5 MTVs s\xc3\xb8sterkanaler_NEWLINE_MTV blev etableret som et joint-venture mellem virksomhederne Warner Communications og American Express, som siden 1977 havde samarbejdet om interaktivt kabel-tv, blandt andet med musikkanalen Sight On Sound, som var en forl\xc3\xb8ber for MTV. I 1985 blev MTV k\xc3\xb8bt af medievirksomheden Viacom, der stadig ejer den._NEWLINE_Den f\xc3\xb8rste musikvideo, MTV viste, var Buggles\' Video Killed the Radio Star. En lignende selvreference s\xc3\xa5s, da den f\xc3\xb8rste video p\xc3\xa5 europ\xc3\xa6isk MTV var Dire Straits\' Money for Nothing, som begynder med gentagelsen af ordene "I want my MTV". Kanalens ungdommelige profil med fokus p\xc3\xa5 musikvideoer i pop- og rockgenrerne og popul\xc3\xa6re studiev\xc3\xa6rter (kendt som VJ\'s for video jockey) blev hurtigt popul\xc3\xa6r, og efterh\xc3\xa5nden som kabel-tv spredtes i USA, blev kanalen tilg\xc3\xa6ngelig i hele USA. MTV kom til at spille en betydningsfuld rolle for udviklingen af musikvideoen som udtryksform, efterh\xc3\xa5nden som pladeselskaber og kunstnere begyndte at se kanalen som et vigtigt markedsf\xc3\xb8ringsredskab._NEWLINE_I begyndelsen blev MTV kritiseret for at v\xc3\xa6re racistisk, fordi den n\xc3\xa6sten udelukkende viste hvide kunstneres musikvideoer. MTV\'s ledelse h\xc3\xa6vdede, at \xc3\xa5rsagen var, at der var f\xc3\xa5 eller ingen farvede kunstnere, som havde indspillet musikvideoer. Dog havde Diana Ross og The Jacksons indspillet musikvideoer, f\xc3\xb8r MTV blev oprettet. Kort tid efter begyndte stationen at vise Michael Jacksons musikvideoer fra albummet Thriller, og siden blev der udviklet adskillige programmer med fokus p\xc3\xa5 musik af sorte kunstnere._NEWLINE_Med tiden er MTV blevet udvidet p\xc3\xa5 flere fronter. Der er introduceret lokale MTV-kanaler i mange lande og regioner, fordelt p\xc3\xa5 alle verdensdele. MTV\'s programstof er udvidet fra det rene fokus p\xc3\xa5 musikvideoer til et bredt udbud af underholdning med popul\xc3\xa6re programmer som Beavis og Butthead, The Real World og The Osbournes. Og mange steder er der udviklet s\xc3\xb8sterkanaler med fokus p\xc3\xa5 s\xc3\xa6rlige musikgenrer og programtyper, for eksempel VH-1, MTV2 og MTV Dance._NEWLINE_I l\xc3\xb8bet af 2007 blev der desuden lanceret en kanal i Mellem\xc3\xb8sten, MTV Arabiya. Dens indhold er tilpasset det mellem\xc3\xb8stlige samfund.\n_START_SECTION_\nMTV i Europa\n_START_PARAGRAPH_\nDen europ\xc3\xa6iske kanal MTV Europe, hovedsagelig sendt fra studier i London, blev lanceret den 1. august 1987 som den f\xc3\xb8rste ikke-amerikanske MTV-kanal. I takt med udbredelsen af kabel- og satellit-tv blev kanalen ogs\xc3\xa5 tilg\xc3\xa6ngelig for danske seere._NEWLINE_I 90\'erne begyndte europ\xc3\xa6isk MTV en strategi om at tilpasse MTV til nationale forskelle. I blandt andet Tyskland, Frankrig og Italien blev der skabt nationale MTV-kanaler p\xc3\xa5 de lokale sprog, og i Norden oprettedes den 15. juni 1998 MTV Nordic med en stor del nordiske v\xc3\xa6rter og nordisk programindhold, dog stadig p\xc3\xa5 engelsk. Her var blandt andre danske Thomas Madvig v\xc3\xa6rt._NEWLINE_I Danmark blev den nordiske kanal erstattet med en dansk udgave den 15. maj 2005. Kanalen indeholder stadig en stor del engelsksprogede, udenlandsk producerede programmer, men seerne m\xc3\xb8der nu ogs\xc3\xa5 dansktalende v\xc3\xa6rter og mere dansk musik. Ogs\xc3\xa5 Sverige, Norge og Finland har f\xc3\xa5et egne kanaler. Hovedkanalen MTV sender ikke l\xc3\xa6ngere musik, men programmer som "Teen mom" og "Jershey Shore". Musikken er henvist til alternative kanaler som f.eks MTV Rocks eller MTV Dance.\n_START_SECTION_\nPrisuddelinger\n_START_PARAGRAPH_\nI 1984 afholdt amerikansk MTV de s\xc3\xa5kaldte MTV Video Music Awards for f\xc3\xb8rste gang. Som et alternativ til den mere officielle Grammy-uddeling blev den \xc3\xa5rlige prisuddeling efterh\xc3\xa5nden en popul\xc3\xa6r og vigtig begivenhed i den amerikanske musikbranche._NEWLINE_I 1991 blev de f\xc3\xb8rste MTV Movie Awards afholdt for p\xc3\xa5 tilsvarende vis at hylde popul\xc3\xa6re film. Igen kan begivenheden ses som et uformelt alternativ til Oscaruddelingen._NEWLINE_I 1994 afholdt europ\xc3\xa6isk MTV sine f\xc3\xb8rste MTV Europe Music Awards, som \xc3\xa5rligt transmitteres til hele Europa og store dele af resten af verden._NEWLINE_I 2006 blev showet sendt fra R\xc3\xa5dhuspladsen og Bella Center i K\xc3\xb8benhavn med Justin Timberlake som v\xc3\xa6rt._NEWLINE_I 2007 blev Award-showet holdt i M\xc3\xbcnchen i Tyskland, hvor Snoop Dogg var v\xc3\xa6rt. Blandt de optr\xc3\xa6dende var My Chemical Romance, Avril Lavigne, Mika og Tokio Hotel, mens dem der vandt priser bl.a. var: Tokio Hotel, Amy Winehouse, Nelly Furtado, 30 Seconds to Mars og Muse.'